UPA จ้างที่ปรึกษาจัดทำ EIA โรงไฟฟ้าพลังก๊าซธรรมชาติ 200MW ในพม่า
UPA จ้าง ERM-Siam Co., Ltd. เป็นที่ปรึกษาจัดทำ EIA โรงไฟฟ้าพลังก๊าซธรรมชาติ 200MW ในพม่า
18 ส.ค. 2559

นายอุปกิต ปาจรียางกูร กรรมการ บริษัทยูไนเต็ด เพาเวอร์ ออฟ เอเชีย จำกัด (มหาชน) หรือ UPA เปิดเผยว่า Myanmar UPA Co., Ltd. บริษัทย่อยของ UPA ที่ถือหุ้นอยู่ 100% ลงนามในสัญญาจัดจ้าง ERM-Siam Co., Ltd. เป็นที่ปรึกษาด้านผลกระทบต่อสิ่งแวดล้อมและสังคม เพื่อดำเนินการในการขอ ESIA (EIA) ของโครงการโรงไฟฟ้าพลังก๊าซธรรมชาติขนาด 200MW ที่สาธารณรัฐแห่งสหภาพเมียนมาร์
ทั้งนี้ ERM-Siam Co., Ltd. เป็นผู้เชี่ยวชาญที่ได้รับการยอมรับในระดับนานาชาติ อีกทั้งยังให้บริการลูกค้าที่มีโปรเจคในเมียนมาร์ ตั้งแต่ปี 1996 ทีมงานมีความรู้เรื่องภาษาท้องถิ่น ความหลากหลายทางชีวภาพ การสร้างข้อผูกพันร่วมกับผู้มีส่วนได้เสีย การทำ Habitat Mapping และมีประสบการณ์ด้านการจัดทำการศึกษาต่างๆ เช่น ESIAs เป็นต้น
โดยที่ผ่านมา Myanmar UPA Co., Ltd. ได้เซ็นสัญญาจัดจ้าง WorleyParsons (Thailand) Ltd. เป็นวิศวกรที่ปรึกษา (Owner’s Engineer) เพื่อเข้ามาดูแลโครงการโรงไฟฟ้าดังกล่าว จึงมั่นใจว่าเมื่อก่อสร้างเสร็จและเดินเครื่องจ่ายไฟได้เรียบร้อยแล้วจะสร้างรายได้ที่ดีและสม่ำเสมอ พร้อมนำพาองค์กรให้เดินต่อไปข้างหน้าได้อย่างยั่งยืน มั่นคงตามวัตถุประสงค์ในการก่อสร้างโรงไฟฟ้าคือเพื่อผลิตและจำหน่ายไฟฟ้าให้กับประชาชนในเมียนมาร์และโครงการนี้ได้รับการสนับสนุนจากรัฐบาลให้สามารถเอาก๊าซธรรมชาติที่จะนำไปผลิตเป็นไฟฟ้าโดยไม่คิดค่าใช้จ่าย และมีระยะเวลาสัมปทานถึง 30 ปี
ทั้งนี้ ในปัจจุบัน UPA ดำเนินการผลิตและจำหน่ายไฟฟ้าที่เมืองกันบก กำลังการผลิต 6 เมกะวัตต์ และความต้องการใช้ไฟฟ้าของชาวเมียนมาร์ก็เพิ่มขึ้นอย่างต่อเนื่อง ทำให้ UPA มีแผนที่จะขยายกำลังการผลิตเพิ่มเติมในอนาคต